**Mi-e dor de pana lor**

*Stefan Doroftei Doimaneanu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Mi-e dor de pana lor

În zilele cu neguri, nostalgicul m-apasă,

Privesc adânc în mine și nu e de ajuns,

Mi-e dor de corifeii versului romantic,

Dar și de cei ce eul mi-au străpuns.

Alecsandri mi-a dat parfum de flori,

Metafore, imagini si cântece din rai,

Pasteluri, doine, Toma Alimoș,

Chirițe și un Căpitan de plai.

„Flămând și gol, făr adăpost”

Coșbuc m-a țintuit de glie,

M-a învățat cum să-mi iubesc pământul

Pe care-l moștenim de-o veșnicie.

Baudelaire mi-a arătat morbidul

Ce doarme-n fiecare dintre noi,

Pe „Lethe” mi-a lăsat-o ca o pildă

De dragoste-nghețată într-un sloi.

Bacovia, cu-„amor de plumb”,

Singur prin ploaie meditând,

Pe scânduri ude așteptând

Decembre-le din când în când,

Tot auzind materia plângând,

Iar plumburiul țâșnind din pământ,

Mi-a explicat că până și tristețea

Are reverberații în cuvânt.

Esenin, acel „crâng părăginit de loc”

Ce la femei și vodcă da năvală,

Cu stihu-i plin de sănii și zăpadă

Mi-a poleit destinul cu sfială.

Cu Eminescu m-am născut în suflet,

„Glossa” m-a strecurat printre ciulini ,

Scrisorile mi-au modelat filozofia,

Călin și codrul lui m-au scuturat de spini,

Iar cu „Luceafărul” am străbătut neantul,

La stele am ajuns pân’ să răsară ,

La malul mării îl aștept continuu

Să ne-ngropăm în valuri într-o doară.

Nichita mi-e profesor la română,

Prin el cuvântul are noi valențe,

Cel trist devine dintr-o dată bucurie,

Cel vesel mă reintroduce în tristețe ,

Și-apoi mă retrimite-n depărtări

Spre zări nedefinite și nescrise,

Mă poartă-n infinit pe tainice cărări

În rânduri ce irup din manuscrise.

Mi-e dor de toți, de Blaga, Minulescu,

De pana lor din care versuri curg,

Mi-e dor de-aceste suflete nestinse,

De gândul lor cu har de demiurg.